Imidlalo yeNational Youth Games Isungula koBulawayo
Ababalisi kanye labasakhulayo abaphatheke emidlalweni le, bathi kuyadingeka ukuthi kube lomumo owenza amankazana aphatheke emidlalweni ehlukeneyo
BULAWAYO — Ababalisi kanye labasakhulayo abaphatheke emidlalweni eye National Youth Games koBulawayo kuliviki, bathi kuyadingeka ukuthi uhulumende kanye labazali benze kubelula ukuthi amankazana aphatheke emidlalweni le ngoba ilakho ukuba yindlela yokuziphilisa kulabo abaqhuba kuhle. Embikweni wokuvula limidlalo okusemthethweni ngeSonto, umphathintambo wezemfundo, amasiko lemidlalo uMnumzana David Coltart uthe limidlalo eqale ngomnyaka ka 2003 isinike abantwana abanengi amathuba okuziphilisa. Uthi abasakhulayo abanjengo Ngonidzashe Makusha owathola imendulo ye bronze eSouth Korea ngo 2011, uAngela Mahaka, uVitalis Chikoko kanye lo Gabriel Mvumvure, obekumidlalo ye world championships e russia ngeviki edluleyo, bahamba emazweni aphetsheya agoqela iGermany le Melika ngemva kokuba izipho zabo zivele emidlalweni yama Youth Games okutshengisa ukuqakatheka kokukhuthaza intsha elezipho emidlalweni le. Lanxa kunjalo asesemalutshwane amantombazana aphatheke emidlalweni enje okwenza bakhuthwe ngamathuba okuzithuthukisa njengabesilisa. Osakhulayo, uSindiso Maphosa odlala iVolleyball, uthi kuqakathekile ukuthi amantombazana athole amathuba okuphatheka emidlalweni etshiyeneyo ukuze bazi ukuthi vele isipho abalaso ngesani njalo bangasithuthukisa njani ukuze baguqule ikusasa yabo. Uthi kulezi insuku manengi amathuba okuthola ama scholarships okuyaphandle kwelizwe ngenxa yemidlalo kungakho akusafani layizolo okwakuthiwa ukuphatheka emidlalweni yikuchitha isikhathi. Osakhulayo njalo okulimidlalo, uSakhile Ndlovu, uthi ngaphandle kwamathuba akhona kwezemidlalo, iyanceda njalo ekugcineni imizimba njalo abantwana abaphatheka kuyo, abagcwalagcwali ezitaladni okwenza kubeyindlela enhle yokuzilibazisa. Uthi uyakhuthaza amantombazana aphatheke kumidlalo ngoba lanxa kukhanya kungela mali inguquko ikhona okutsho ukuthi abantu balakho ukuziphilisa ngemidlalo le kusasa. Omunye wababalisi abakumidlalo le, uNkosikazi Promise Ngwenya, uthi kuqakathekile ukuthi abazali kanye lohulumende benze kubelula ukuthi abantwana baphatheke kumidlalo le ngokubapha isikhathi kanye lendawo zokudlalela. Uthi imidlalo le ayisiyo yabantwana abasezikolo kuphela kodwa kumele lalabo abaswele ithuba lokufunda baphatheke ngoba kungenziwanga njalo amantombazana ayabe esehlezi emakhaya emelele umendo, akhulise imuli lawo esesengabantwana nje. Uthi kujwayelekile njalo ukuthi amantombazana etheswe umthwalo wokusebenza ezimulini okutsho ukuthi kawasitholi isikhathi sokuyazilibazisa lapho abangadlala khona. Omunye njalo umbalisi, uMnumzana Alfred Jamela, uthi kunzima okwakhathesi ukuthi amantombazana aphatheke ngokugcweleyo emidlalweni ngenxa yokuswelakala kwemali evela kuhulumende, ikakhulu ngoba amantombazana edinga izembatho ezithile ukuthi aphatheke ezithi nxa zingekho bathikaze ukudlala. UJamela wengeze esithi abazali labo badonsela emuva amadodakazi abo ngoba bayabe bengela qiniso ukuthi abantwababo bavikelekile ngokugcweleyo lapho okuyabe kuthiwa bayedlalela khona. Uthi njengakulimidlalo le, abantwana bazahlala amaviki amabili bengekho emakhaya okwenza abazali bathikaze ukupha imvumo kumadodakazi abo ukuthi aphatheke emidlalweni besekusibalula ebafaneni kulasemantombazaneni. Imidlalo le iqale izolo ngokugcweleyo isiyaphela ngeSonto. Nyakenye imidlalo le yenzelwe eBindura eMashonaland Central lapho isigaba sakoBulawayo saba ngesesibili ngemva kokudlulwa yiHarare kunani lemendulo zegolide. IMatabeleland North yiyo eyancintwa yizo zonke izigaba zelizwe.